《与季宏子植同过信中饮薜荔亭下夜分乃散别后奉怀遂成长韵》
宋代·吕本中

残花无言卧风雨，小亭寂寞延初暑。范侯置酒呼我来，共坐阶前洗尘土。

坐间问有李与韩，文字峥嵘各奇古。起卧逡巡失杯杓，笑语澜翻杂歌舞。

满城车马閧侵淫，谁解墙阴着樽俎。薜荔扶疏出枝叶，老气横空君一吐。

人生此会不可常，昔者各在天一方。簿书相急如探汤，好风吹我来君旁。

莺啼燕乳各自忙，明日酒醒空断肠。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。